               EIROPAS KOMISIJA
            Briselē, 29.4.2019
            COM(2019) 199 final
            2019/0098(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Apvienotajā komitejā, kura izveidota ar Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses, attiecībā uz lēmumu par Apvienotās komitejas reglamenta un par specializēto apakškomiteju darba uzdevuma pieņemšanu

               PASKAIDROJUMA RAKSTS

               1.PRIEKŠLIKUMA PRIEKŠMETS

               Šis priekšlikums attiecas uz lēmumu par nostāju, kas Eiropas Savienības vārdā jāieņem Apvienotajā komitejā, kura izveidota saskaņā ar Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses (“nolīgums”), attiecībā uz paredzēto Apvienotās komitejas reglamenta un specializēto apakškomiteju darba uzdevuma pieņemšanu.

               2.PRIEKŠLIKUMA KONTEKSTS

               2.1.ES un Filipīnu Pamatnolīgums par partnerību un sadarbību

               Nolīguma mērķis ir stiprināt partnerību starp ES un tās dalībvalstīm, no vienas puses, un Filipīnām, no otras puses, kā arī padziļināt un sekmēt divpusēju sadarbību jautājumos, kas skar kopīgas intereses, atspoguļojot kopīgās vērtības un principus, tostarp pastiprinot dialogu augstākajā līmenī. Nolīgums veidos saskaņotu, juridiski saistošu satvaru ES attiecībām ar Filipīnām. Nolīgums tika parakstīts Pnompeņā 2012. gada 11. jūlijā un stājās spēkā 2018. gada 1. martā.

               2.2.Apvienotā komiteja

               Apvienotā komiteja ir izveidota ar nolīguma 48. pantu. Tās galvenie uzdevumi ir nodrošināt nolīguma pareizu darbību un īstenošanu, noteikt prioritātes saistībā ar nolīguma mērķiem un sniegt ieteikumus nolīguma mērķu veicināšanai. Apvienotās komitejas funkcija ir arī nodrošināt tādu visu nozaru nolīgumu vai protokolu pareizu darbību, kuri jau ir vai tiks noslēgti starp Pusēm.

               Apvienotajai komitejai ir jāsniedz ieteikumi un attiecīgos gadījumos jāpieņem lēmumi, lai sasniegtu nolīguma mērķus. Apvienotā komiteja tiekas augstāko amatpersonu līmenī. Apvienotajai komitejai ir jāpieņem savs reglaments. Lai risinātu konkrētus jautājumus, tā var izveidot specializētas apakškomitejas.

               2.3.Paredzētais Apvienotās komitejas akts

               Apvienotajai komitejai savā pirmajā sanāksmē ir jāpieņem lēmumi par Apvienotās komitejas reglamenta pieņemšanu un par specializēto apakškomiteju darba uzdevumu (“paredzētie akti”).

               Lai varētu īstenot minēto nolīgumu, paredzēto aktu mērķis ir saskaņā ar nolīguma 48. panta 5. punktu pieņemt reglamentu, kas ir Apvienotās komitejas organizācijas pamatā, un specializēto apakškomiteju darba uzdevumu.

               3.SAVIENĪBAS VĀRDĀ IEŅEMAMĀ NOSTĀJA

               Nostājai, kas jāieņem Savienības vārdā, vajadzētu būt par labu ES un Filipīnu Apvienotās komitejas reglamenta un specializēto apakškomiteju darba uzdevuma pieņemšanai. Nostājas pamatā vajadzētu būt Apvienotās komitejas lēmumu projektiem.

               4.JURIDISKAIS PAMATS

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā ir paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautisko tiesību normām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  1
               .

               4.1.2.Piemērošana konkrētajā gadījumā

               Apvienotā komiteja ir struktūra, kas izveidota ar nolīgumu, proti, Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses.

               Akts, ko Apvienotā komiteja ir aicināta pieņemt, ir lēmums ar juridiskām sekām. Tas izriet no tā, ka saskaņā ar nolīguma 48. panta 5. punktu Apvienotajai komitejai ir jāpieņem savs reglaments, kas būs saistošs Savienībai.

               Paredzētie akti nepapildina un negroza nolīgumā noteikto iestāžu sistēmu.

               Tāpēc ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Saskaņā ar LESD 218. panta 9. punktu pieņemama lēmuma juridiskais pamats galvenokārt ir atkarīgs no tādu paredzēto aktu mērķa un satura, attiecībā uz kuriem ieņem nostāju Savienības vārdā. Ja aktam ir divi mērķi vai divi komponenti un viens ir atzīstams par galveno, bet otrs nav būtisks, tad lēmums, ko pieņem saskaņā ar LESD 218. panta 9. punktu, jābalsta uz viena materiālā juridiskā pamata, proti, tā, ko prasa galvenais vai dominējošais mērķis vai komponents.

               Ja ar aktu vienlaikus vēlas sasniegt vairākus mērķus vai tam ir vairāki komponenti, kuri ir nesaraujami saistīti un no kuriem neviens nav pakārtots citam, tad saskaņā ar LESD 218. panta 9. punktu pieņemama lēmuma materiālajā juridiskajā pamatā izņēmuma kārtā jāietver dažādie atbilstīgie juridiskie pamati.

               4.2.2.Piemērošana konkrētajā gadījumā

               Paredzēto tiesību aktu mērķis ir veicināt nolīguma mērķu sasniegšanu un sekmēt tā īstenošanu. Reglaments attiecas uz tādas struktūras vispārējo darbību, kura izveidota, pamatojoties uz nolīgumu. Tāpēc joma, kurā ietilpst apstrīdētais lēmums, ir jānosaka, ņemot vērā nolīgumu kopumā
                  2
               .

               Šajā konkrētajā gadījumā nolīguma galvenais mērķis un komponents ir sadarbība ar jaunattīstības valsti (LESD 209. pants)
                  3
               . Tādējādi atbilstošajam juridiskajam pamatam vajadzētu būt LESD 209. pantam.

               4.3.Secinājumi

               Par ierosinātā lēmuma juridisko pamatu būtu jānosaka LESD 209. pants saistībā ar LESD 218. panta 9. punktu.

               5.PAREDZĒTĀ AKTA PUBLICĒŠANA

               Tā kā Apvienotās komitejas aktā tiks noteikts tās reglaments, ir lietderīgi pēc pieņemšanas to publicēt Eiropas Savienības Oficiālajā Vēstnesī.

               2019/0098 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā jāieņem Apvienotajā komitejā, kura izveidota ar Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses, attiecībā uz lēmumu par Apvienotās komitejas reglamenta un par specializēto apakškomiteju darba uzdevuma pieņemšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 209. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Pamatnolīgums par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses, (“nolīgums”) stājās spēkā 2018. gada 1. martā.

               (2)Ar nolīguma 48. panta 1. punktu tiek izveidota Apvienotā komiteja, kuras uzdevums ir sekmēt nolīguma pareizu darbību un īstenošanu.

               (3)Nolīguma 48. panta 5. punktā ir noteikts, ka Apvienotā komiteja pieņem savu reglamentu, un 48. panta 3. punktā ir noteikts, ka tā var izveidot specializētas apakškomitejas.

               (4)Lai nodrošinātu nolīguma efektīvu īstenošanu, Apvienotās komitejas reglaments būtu jāpieņem pēc iespējas drīz.

               (5)Tādēļ ir lietderīgi noteikt nostāju, kas Savienības vārdā jāieņem Apvienotajā komitejā. Savienības nostājai Apvienotajā komitejā būtu jāpamatojas uz pievienotajiem Apvienotās komitejas lēmumu projektiem,

               IR PIEŅĒMUSI ŠO LĒMUMU.

               1. pants

               Nostājas, kas Savienības vārdā jāieņem ES un Filipīnu Apvienotās komitejas pirmajā sanāksmē un kas attiecas uz Apvienotās komitejas reglamenta un tās specializēto apakškomiteju darba uzdevuma paredzamo pieņemšanu, pamatā ir šim lēmumam pievienotie Apvienotās komitejas lēmumu projekti.

               2. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)

                        Lieta C-399/12, Vācija/Padome (OIV), ECLI:EU:C:2014:2258, 61.–64. punkts.

                     (2)

                        Lieta C-244/17 Komisija/Padome (Kazahstāna), ECLI:EU:C:2018:662, 40. punkts.

                     (3)

                        Attiecībā uz attīstības politikas darbības jomu sk. lietu C-377/12 Komisija/Padome (Filipīnas), 36. un 37. punkts.

    ---documentbreak---

               EIROPAS KOMISIJA
            Briselē, 29.4.2019
            COM(2019) 199 final
            PIELIKUMI
            dokumentam
            Priekšlikums Padomes lēmumam
            par nostāju, kas Eiropas Savienības vārdā jāieņem Apvienotajā komitejā, kura izveidota ar Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses, attiecībā uz lēmumu par Apvienotās komitejas reglamenta un par specializēto apakškomiteju darba uzdevuma pieņemšanu

               I PIELIKUMS

               APVIENOTĀS KOMITEJAS LĒMUMS NR. 1/[../..]

               (... gada...),

               ar ko pieņem tās reglamentu

               ES UN FILIPĪNU APVIENOTĀ KOMITEJA,

               ņemot vērā Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses (“nolīgums”), un jo īpaši tā 48. pantu,

               tā kā:

               (1)
                     Nolīgums stājās spēkā 2018. gada 1. martā.

               (2)
                     Tāpēc būtu jāpieņem Apvienotās komitejas reglaments,

               IR NOLĒMUSI ŠĀDI.

               Vienīgais pants

               1.
                     Ar šo pieņem Apvienotās komitejas reglamentu, kas izklāstīts šā lēmuma A pielikumā.

               2.
                     Lēmums stājas spēkā tā pieņemšanas dienā.

               [Vieta], ... .

               ES un Filipīnu Apvienotās komitejas vārdā —
                  priekšsēdētājs

               A pielikums

               Apvienotās komitejas reglaments

               1. pants

               Uzdevumi un sastāvs

               1.
                     Apvienotā komiteja veic uzdevumus, kas paredzēti 48. pantā Pamatnolīgumā par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses (“nolīgums”), turpmāk kopā sauktas “Puses” un atsevišķi — “Puse”.

               2.
                     Apvienotās komitejas sastāvā ietilpst Pušu pārstāvji augstāko amatpersonu līmenī.

               2. pants

               Sanāksmes

               1.
                     Apvienotās komitejas sanāksmes parasti notiek reizi divos gados. Apvienotās komitejas sanāksmi sasauc priekšsēdētājs. Sanāksmes pārmaiņus notiek Manilā un Briselē datumā, kas noteikts saskaņā ar abpusēju vienošanos. Ja Puses attiecīgi vienojas, Apvienotā komiteja pēc jebkuras Puses lūguma var rīkot ārkārtas sanāksmes.

               2.
                     Ja abas Puses vienojas, Apvienotās komitejas sanāksmes izņēmuma gadījumos var notikt kā videokonferences vai telekonferences.

               3.
                     Ja vien Puses nevienojas citādi, Apvienotās komitejas sanāksmes ir konfidenciālas un tajās piedalās vienīgi Pušu pārstāvji.

               3. pants

               Priekšsēdētājs

               Puse, kas rīko pirmo Apvienotās komitejas sanāksmi, veic priekšsēdētāja pienākumus no minētās sanāksmes dienas līdz attiecīgā gada 31. decembrim. Pēc tam Apvienotās komitejas priekšsēdētāja pienākumus veic pārmaiņus, nomainoties ik pa diviem gadiem.

               4. pants

               Dalībnieki

               1.
                     Abu Pušu delegācijas locekļi ir Pušu pārstāvji, kurus vada augstākā līmeņa amatpersonas.

               2.
                     Abas Puses informē viena otru par savu delegāciju faktisko sastāvu divdesmit vienu (21) darbdienu pirms sanāksmes.

               3.
                     Priekšsēdētājs nodrošina, ka visi Apvienotās komitejas sanāksmju dalībnieki ir pienācīgi izraudzīti Pušu pārstāvji. Bažas par delegācijas sastāvu iesniedz priekšsēdētājam.

               4.
                     Ja Puses uzskata par vajadzīgu, tās, iepriekš vienojoties, var uzaicināt trešās personas piedalīties sanāksmē, lai sniegtu informāciju par konkrētu jautājumu. Katra Puse par savu nodomu uzaicināt trešo personu informē otru Pusi ne vēlāk kā divdesmit vienu (21) darbdienu pirms sanāksmes.

               5. pants

               Sekretariāts

               Eiropas Ārējās darbības dienesta pārstāvis un Filipīnu Republikas Ārlietu ministrijas pārstāvis kopīgi veic Apvienotās komitejas sekretāru pienākumus. Visus paziņojumus, ko izdod vai saņem priekšsēdētājs, nosūta sekretāriem. Sarakste ar priekšsēdētāju var notikt rakstiski jebkādā veidā, tai skaitā pa elektronisko pastu.

               6. pants

               Sanāksmju darba kārtība

               1.
                     Priekšsēdētājs sagatavo provizorisku katras sanāksmes darba kārtību. Provizorisko darba kārtību kopā ar attiecīgajiem dokumentiem nosūta ne vēlāk kā divdesmit vienu (21) darbdienu pirms sanāksmes.

               2.
                     Apvienotā komiteja pieņem darba kārtību. Ja Puses attiecīgi vienojas, darba kārtībā var iekļaut arī provizoriskajā darba kārtībā neiekļautus punktus.

               7. pants

               Protokols

               1.
                     Abi sekretāri kopīgi sagatavo sanāksmes rezultātu/secinājumu kopsavilkuma projektu.

               2.
                     Katras Puses delegācijas vadītājs apstiprina un paraksta divus kopsavilkuma projekta eksemplārus. Katra Puse saņem vienu apstiprinātu un parakstītu kopsavilkuma oriģinālu.

               8. pants

               Lēmumi un ieteikumi

               1.
                     Lai sasniegtu nolīguma mērķus, Apvienotā Komiteja var pieņemt lēmumus vai sniegt ieteikumus. Lēmumus un ieteikumus pieņem, Pusēm savstarpēji vienojoties. Lēmumus un ieteikumus pieņem pēc tam, kad Puses ir pabeigušas attiecīgās iekšējās procedūras saskaņā ar to normatīvajiem aktiem.

               2.
                     Apvienotā komiteja var nolemt lēmumus vai ieteikumus pieņemt rakstiskā procedūrā. Tādā gadījumā Puses vienojas par procedūras ilguma termiņu. Ja līdz minētā termiņa beigām neviena no Pusēm nav iebildusi pret ierosināto lēmumu vai ieteikumu, Apvienotās komitejas priekšsēdētājs paziņo, ka lēmums vai ieteikums ir pieņemts bez iebildumiem.

               9. pants

               Izdevumi

               1.
                     Katra Puse sedz izdevumus, kas tai radušies saistībā ar piedalīšanos Apvienotās komitejas sanāksmēs; tie ir gan personāla, ceļa un uzturēšanās izdevumi, gan izdevumi par pasta un telekomunikāciju pakalpojumiem.

               2.
                     Katra Puse sedz izdevumus, kas tai radušies saistībā ar mutvārdu tulkošanu sanāksmēs un dokumentu tulkošanu.

               3.
                     Puse, kura rīko sanāksmi, sedz ar sanāksmju organizēšanu un dokumentu pavairošanu saistītos izdevumus.

               10. pants

               Specializētās apakškomitejas

               1.
                     Saskaņā ar nolīguma 48. panta 3. punktu Apvienotā komiteja var izveidot specializētas apakškomitejas, kas tai palīdz pildīt tās uzdevumus. Specializētās apakškomitejas pēc katras savas sanāksmes sagatavo ziņojumu vienīgi Apvienotajai komitejai.

               2.
                     Apvienotā komiteja nosaka katras specializētās apakškomitejas darba uzdevumu.

               3.
                     Apvienotā komiteja var nolemt grozīt darba uzdevumu vai likvidēt jebkuru pastāvošu specializēto apakškomiteju.

               4.
                     Specializētās apakškomitejas var sniegt ieteikumus, kurus apstiprina Apvienotā komiteja.

               II PIELIKUMS

               ES UN FILIPĪNU APVIENOTĀS KOMITEJAS LĒMUMS NR. 2/[../..]

               (... gada...),

               ar ko izveido specializētas apakškomitejas un pieņem to darba uzdevumu

               ES UN FILIPĪNU APVIENOTĀ KOMITEJA,

               ņemot vērā Pamatnolīgumu par partnerību un sadarbību starp Eiropas

               Savienību un tās dalībvalstīm, no vienas puses, un Filipīnu Republiku, no otras puses (“nolīgums”), un jo īpaši tā 48. panta 3. punktu un Apvienotās komitejas reglamenta [10.] pantu,

               tā kā:

               (1)
                     Lai būtu iespējams rīkot ekspertu līmeņa diskusijas par galvenajām jomām, uz kurām attiecas nolīgums, būtu jāizveido specializētas apakškomitejas.

               (2)
                     Saskaņā ar tās reglamenta 8. pantu Apvienotā komiteja var nolemt pieņemt lēmumus, izmantojot rakstisku procedūru [ja šajā gadījumā tiek izmantota rakstiskā procedūra],

               IR PIEŅĒMUSI ŠO LĒMUMU.

               Vienīgais pants

               Ar šo izveido A pielikumā uzskaitītās specializētās apakškomitejas. Specializēto apakškomiteju darba uzdevums ir izklāstīts B pielikumā.

               [Vieta],

               ES un Filipīnu Apvienotās komitejas vārdā —
                  priekšsēdētājs

               A pielikums

               ES un Filipīnu Apvienotā komiteja

               Specializētās apakškomitejas

               B pielikums

               Tādu specializēto apakškomiteju darba uzdevums, kas izveidotas saskaņā ar Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Filipīnu Republiku, no otras puses (“nolīgums”), turpmāk kopā sauktas “Puses” un atsevišķi — “Puse”

               1. pants

               Specializētās apakškomitejas apspriež jautājumus vai īpašus projektus, kas saistīti ar attiecīgo sadarbības jomu.

               2. pants

               Specializētās apakškomitejas strādā Apvienotās komitejas pakļautībā. Tās ziņo un iesniedz savu sanāksmju rezultātu/secinājumu kopsavilkumu Apvienotās komitejas priekšsēdētājam 30 darbdienu laikā pēc katras sanāksmes.

               3. pants

               1.
                     Specializētajās apakškomitejās ir Pušu pārstāvji. Attiecīgo specializēto apakškomiteju delegāciju vadītāji pirms sanāksmes viens otru informē par abu Pušu pārstāvību specializētajās apakškomitejās.

               2.
                     Pēc specializēto apakškomiteju attiecīgo delegāciju vadītāju rakstiskas piekrišanas specializētās apakškomitejas var uzaicināt trešās personas piedalīties to sanāksmēs un vajadzības gadījumā uzklausīt tās par konkrētiem darba kārtības punktiem. Katra Puse par savu nodomu uzaicināt trešo personu informē otru Pusi ne vēlāk kā desmit (10) darbdienas pirms sanāksmes. Puses par trešās personas/trešo personu izvēli vienojas pirms sanāksmes.

               4. pants

               Specializētās apakškomitejas priekšsēdētāja pienākumus veic un būtībā tās sanāksmes rīko tā Puse, kas pilda Apvienotās komitejas priekšsēdētāja pienākumus.

               5. pants

               Eiropas Ārējās darbības dienesta pārstāvis vai attiecīgā Eiropas Savienības ģenerāldirektorāta pārstāvis un Filipīnu Republikas valdības attiecīgās vadošās aģentūras pārstāvis kopīgi veic specializēto apakškomiteju sekretāru pienākumus.

               6. pants

               1.
                     Specializētās apakškomitejas, pamatojoties uz jebkuras Puses rakstisku lūgumu un Pusēm vienojoties, sanāk tik bieži, cik tas ir nepieciešams. Katra sanāksme notiek tādā laikā un vietā, par kuru ir vienojušās Puses. Ja abas Puses piekrīt, apakškomiteju sanāksmes izņēmuma gadījumos var notikt kā videokonferences vai telekonferences.

               2.
                     Ja kāda no Pusēm pieprasa specializētās apakškomitejas sanāksmes sasaukšanu, otras Puses sekretārs atbild divdesmit vienas (21) darbdienas laikā pēc pieprasījuma saņemšanas.

               3.
                     Ņemot vērā 3. panta 2. punktu attiecībā uz trešām personām, katra Puse pienācīgā laikā pirms sanāksmes informē priekšsēdētāju par savas delegācijas plānoto sastāvu.

               7. pants

               1.
                     Priekšsēdētājs paziņo Pusēm darba kārtības projektu ne vēlāk kā divdesmit vienu (21) darbdienu pirms sanāksmes.

               2.
                     Jebkura Puse var lūgt priekšsēdētājam specializētās apakškomitejas sanāksmes darba kārtībā iekļaut kādu punktu. Ja Puses attiecīgi vienojas, darba kārtībā var iekļaut arī provizoriskajā darba kārtībā neiekļautus punktus.

               8. pants

               1.
                     Sekretāri kopīgi sagatavo rezultātu/secinājumu kopsavilkuma projektu.

               2.
                     Katras Puses delegācijas vadītājs pirms katras sanāksmes beigām apstiprina un paraksta divus kopsavilkuma projekta eksemplārus. Katra Puse saņem vienu apstiprinātu un parakstītu kopsavilkuma oriģinālu.

               3.
                     Ja vien Puses nevienojas citādi, specializēto apakškomiteju sanāksmes ir konfidenciālas un tajās piedalās vienīgi Pušu pārstāvji.


               EIROPAS KOMISIJA
            Brisel?, 30.11.2017
            COM(2017) 709 final
            2017/0315(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma XI pielikumā (Elektroniskie sakari, audiovizuālie pakalpojumi un informācijas sabiedrība)

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               EEZ Apvienotās komitejas lēmuma projekta (pievienots Padomes lēmuma priekšlikumam) mērķis ir grozīt EEZ līguma XI pielikumu (Elektroniskie sakari, audiovizuālie pakalpojumi un informācijas sabiedrība), lai iekļautu Regulu (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū
                  1
               .

               Pielāgojumi, kas izklāstīti pievienotajā EEZ Apvienotās komitejas lēmuma projektā, pārsniedz to, ko var uzskatīt tikai par tehniskiem pielāgojumiem Padomes Regulas Nr. 2894/94 nozīmē.

               •Saskanība ar spēkā esošajiem noteikumiem politikas jomā

               Pievienotajā EEZ Apvienotās komitejas lēmuma projektā jau spēkā esošās ES politikas darbības joma paplašināta, aptverot arī EEZ EBTA valstis (Norvēģiju, Islandi un Lihtenšteinu).

               •Saskanība ar citām Savienības politikas jomām

               ES acquis piemērošanas paplašināšana, iekļaujot to EEZ līgumā, lai attiecinātu to arī uz EEZ EBTA valstīm, tiek veikta saskaņā ar minētā līguma mērķiem un principiem, cenšoties izveidot dinamisku un viendabīgu Eiropas Ekonomikas zonu, kas balstās uz kopīgiem noteikumiem un vienādiem konkurences nosacījumiem.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               EEZ līgumā iekļaujamais tiesību akts ir balstīts uz Līguma par Eiropas Savienības darbību 114. pantu.

               Padomes Regulas (EK) Nr. 2894/94
                  2
                par EEZ līguma īstenošanas kārtību 1. panta 3. punktā ir paredzēts, ka Padome pēc Komisijas priekšlikuma šādiem lēmumiem izstrādā Savienības nostāju.

               EĀDD sadarbībā ar Komisiju iesniedz EEZ Apvienotās komitejas lēmuma projektu, lai Padome to pieņemtu kā Savienības nostāju. EĀDD cer pēc iespējas drīz iesniegt EEZ Apvienotajai komitejai minēto dokumentu.

               •Subsidiaritāte (neekskluzīvas kompetences gadījumā)

               Priekšlikums ir saskaņā ar subsidiaritātes principu šāda iemesla dēļ.

               Šā priekšlikuma mērķi, proti, nodrošināt iekšējā tirgus viendabīgumu, nevar pietiekami labi sasniegt dalībvalstīs, bet tā ietekmes dēļ var labāk sasniegt Savienības līmenī.

               Process ES acquis iekļaušanai EEZ līgumā tiek veikts saskaņā ar Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību, kas apstiprina šo pieeju.

               •Proporcionalitāte

               Saskaņā ar proporcionalitātes principu šajā priekšlikumā paredz vienīgi tos pasākumus, kas ir vajadzīgi minētā mērķa sasniegšanai.

               •Juridiskā instrumenta izvēle

               Saskaņā ar EEZ līguma 98. pantu izvēlētais juridiskais instruments ir EEZ Apvienotās komitejas lēmums. EEZ Apvienotā komiteja nodrošina EEZ līguma faktisko īstenošanu un darbību. Lai sasniegtu šo mērķi, tā pieņem lēmumus EEZ līgumā paredzētajos gadījumos.

               3.EX-POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ekspertu atzinumu pieprasīšana un izmantošana

               Neattiecas.

               •Ietekmes novērtējums

               Neattiecas.

               4.IETEKME UZ BUDŽETU

               Regulas (ES) Nr. 910/2014 iekļaušanai EEZ līgumā nav paredzama ietekme uz budžetu.

               5.CITI JAUTĀJUMI

               •Pamatojums un ierosinātais risinājums

               Regulas (ES) Nr. 910/2014 14. pants:

               Regulas (ES) Nr. 910/2014 14. pantā ir noteikts, ka gadījumos, kad trešās valsts izcelsmes uzticamības pakalpojumi ir atzīti saskaņā ar nolīgumu, kas noslēgts starp ES un attiecīgo trešo valsti vai starptautisku organizāciju, tad uzticamības pakalpojumus, kurus sniedz pakalpojumu sniedzēji, kas veic uzņēmējdarbību trešās valstīs, atzīst kā juridiski līdzvērtīgus tiem pakalpojumiem, kurus sniedz pakalpojumu sniedzēji, kas veic uzņēmējdarbību Eiropas Savienībā.

               Pēc Regulas (ES) Nr. 910/2014 iekļaušanas EEZ līgumā iekšējā tirgus principu, kas noteikts šīs regulas 4. pantā, piemēro visām EEZ Līgumslēdzējām pusēm, tādējādi izveidojot iekšējo tirgu starp EBTA valstīm un Eiropas Savienību. Tomēr ES nolīgumi, kas saskaņā ar 14. pantu ļauj trešo valstu uzņēmumiem sniegt pakalpojumus paplašinātajā vienotajā tirgū (tostarp EBTA valstīs), netiks noslēgti EBTA valstu vārdā. Un otrādi – EEZ līgums neietekmē EBTA valstu kompetenci noslēgt savā vārdā šādus starptautiskus nolīgumus ar trešām valstīm vai starptautiskām organizācijām. Tāpēc, ja šajos nolīgumos tiek ievēroti 14. panta 2. punktā noteiktie standarti, tad ar šiem nolīgumiem būtu jāļauj atzīt trešās valsts izcelsmes uzticamības pakalpojumus kā līdzvērtīgus paplašinātajā vienotajā tirgū. Tāpēc ir paredzēts pielāgojums 14. panta 1. punktam.

               Lai šajā sakarā nodrošinātu efektīvu EEZ līguma darbību, EEZ Apvienotajā komitejā saskaņā ar EEZ līguma 92. pantu būtu jānotiek informācijas apmaiņai attiecībā uz starptautiskiem nolīgumiem par piekļuvi uzticamības pakalpojumu tirgum. Līgumslēdzējas puses vajadzības gadījumā uzsāk apspriešanos, lai atrisinātu iespējamās problēmas. Tāpēc ir paredzēts pielāgojums.

               Lai paplašinātajā vienotajā tirgū saglabātu vienlīdzīgus konkurences nosacījumus, ir svarīgi, ka uzticamības pakalpojumu sniedzēji, kas veic uzņēmējdarbību EBTA valstīs, pēc iespējas lielākā mērā izmanto līdzvērtīgo režīmu, kuru trešās valstis piemēro ES uzņēmumiem saskaņā ar Eiropas Savienības noslēgtajiem nolīgumiem, jo trešo valstu uzņēmumiem tādējādi tiktu automātiski piešķirta piekļuve EBTA valstu tirgum. Tāpēc EEZ Apvienotās komitejas lēmuma projektā ir ierosināts atbilstošais pielāgojums.

               Trīs ierosinātie pielāgojumi pēc būtības ir identiski pielāgojumiem, kas pašlaik Eiropas Ekonomikas zonā ir spēkā attiecībā uz Eiropas Parlamenta un Padomes Direktīvu 1999/93/EK
                  3
               , skatīt EEZ līguma XI pielikuma 51. punktu.

               2017/0315 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma XI pielikumā (Elektroniskie sakari, audiovizuālie pakalpojumi un informācijas sabiedrība)

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu,

               ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību
                  4
                un jo īpaši tās 1. panta 3. punktu,

               ņemot vērā Eiropas Komisijas priekšlikumu,

               tā kā:

               (1)Līgums par Eiropas Ekonomikas zonu
                  5
                („EEZ līgums”) stājās spēkā 1994. gada 1. janvārī.

               (2)Saskaņā ar EEZ līguma 98. pantu EEZ Apvienotā komiteja inter alia var pieņemt lēmumu par EEZ līguma XI pielikuma (Elektroniskie sakari, audiovizuālie pakalpojumi un informācijas sabiedrība) grozīšanu.

               (3)EEZ līgumā ir jāiekļauj Eiropas Parlamenta un Padomes Regula (ES) Nr. 910/2014
                  6
               .

               (4)Tādēļ būtu attiecīgi jāgroza EEZ līguma XI pielikums (Elektroniskie sakari, audiovizuālie pakalpojumi un informācijas sabiedrība).

               (5)Tādēļ Savienības nostājas EEZ Apvienotajā komitejā pamatā vajadzētu būt pievienotajam lēmuma projektam,

               IR PIEŅĒMUSI ŠO LĒMUMU.

               1. pants

               Nostājas, kas Savienības vārdā jāieņem EEZ Apvienotajā komitejā par ierosināto grozījumu EEZ līguma XI pielikumā (Elektroniskie sakari, audiovizuālie pakalpojumi un informācijas sabiedrība), pamatā ir EEZ Apvienotās komitejas lēmuma projekts, kas pievienots šim lēmumam.

               2. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā –

                     priekšsēdētājs

                     (1)

                        Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.).

                     (2)

                        OV L 305, 30.11.1994., 6.–8. lpp.

                     (3)

                        OV L 13, 19.1.2000., 12. lpp.

                     (4)

                        OV L 305, 30.11.1994., 6. lpp.

                     (5)

                        OV L 1, 3.1.1994., 3. lpp.

                     (6)

                        Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.).

    ---documentbreak---

               EIROPAS KOMISIJA
            Briselē,30.11.2017
            COM(2017) 709 final
            PIELIKUMS
            dokumentam
            Priekšlikums Padomes Lēmumam
            par nostāju, kas Eiropas Savienības vārdā ir jāieņem EEZ Apvienotajā komitejā attiecībā uz grozījumu EEZ līguma XI pielikumā (Elektroniskie sakari, audiovizuālie pakalpojumi un informācijas sabiedrība)

               PIELIKUMS

                  EEZ APVIENOTĀS KOMITEJAS LĒMUMS Nr. .../2017

                  (XXX),

                  ar ko groza EEZ līguma XI pielikumu (Elektroniskie sakari, audiovizuālie pakalpojumi un informācijas sabiedrība)

               EEZ APVIENOTĀ KOMITEJA,

               ņemot vērā Līgumu par Eiropas Ekonomikas zonu („EEZ līgums”) un jo īpaši tā 98. pantu,

               tā kā:

               (1)EEZ līgumā ir jāiekļauj Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK
                  1
               .

               (2)Ar Regulu (ES) Nr. 910/2014 atceļ Eiropas Parlamenta un Padomes Direktīvu 1999/93/EK
                  2
               , kas ir iekļauta EEZ līgumā un tādējādi saskaņā ar EEZ līgumu ir jāatceļ.

               (3)Tādēļ attiecīgi būtu jāgroza EEZ līguma XI pielikums,

               IR PIEŅĒMUSI ŠO LĒMUMU.

               1. pants

               EEZ līguma XI pielikuma 5.l punkta tekstu (Eiropas Parlamenta un Padomes Direktīva 1999/93/EK) aizstāj ar šādu:

               „32014 R 0910: Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (OV L 257, 28.8.2014., 73. lpp.).

               Šā līguma vajadzībām regulas noteikumus pielāgo šādi:

               a)regulas 14. panta 1. punktā aiz vārdiem “vai starptautisku organizāciju” iekļauj vārdus “, vai starp EBTA valsti un attiecīgo trešo valsti vai starptautisku organizāciju”.

               b)Līgumslēdzējas puses informē viena otru par sarunu risināšanu saistībā ar 14. panta 1. punktā minētajiem nolīgumiem un to noslēgšanu, un EEZ Apvienotajā komitejā pēc pieprasījuma notiek apspriešanās.

               c)Ikreiz, kad Eiropas Savienība risina sarunas par 14. panta 1. punktā minēto nolīgumu, tā cenšas panākt līdzvērtīgu režīmu attiecībā uz kvalificētiem uzticamības pakalpojumiem, kurus sniedz kvalificēti uzticamības pakalpojumu sniedzēji, kas veic uzņēmējdarbību EBTA valstīs.

               d)regulas 51. pantā attiecībā uz EBTA valstīm:

               i)panta 3. punktā tekstu “2017. gada 1. jūlijā” aizstāj ar tekstu “sešus mēnešus pēc dienas, kad stājas spēkā EEZ Apvienotās komitejas ... Lēmums Nr. .../... [šis lēmums]”;

               ii)panta 4. punktā tekstu “no 2017. gada 2. jūlija” aizstāj ar tekstu “sešus mēnešus pēc dienas, kad stājas spēkā EEZ Apvienotās komitejas ... Lēmums Nr. .../... [šis lēmums]”.”

               2. pants

               Regulas (ES) Nr. 910/2014 teksts islandiešu un norvēģu valodā, kas jāpublicē Eiropas Savienības Oficiālā Vēstneša EEZ papildinājumā, ir autentisks.

               3. pants

               Šis lēmums stājas spēkā […], ja ir iesniegti visi paziņojumi saskaņā ar EEZ līguma 103. panta 1. punktu*.

                  34. pants

               Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

               Briselē,

                     EEZ Apvienotās komitejas vārdā –

                     priekšsēdētājs

                     EEZ Apvienotās komitejas
                     sekretāri

                     (1)

                        OV L 257, 28.8.2014., 73. lpp.

                     (2)

                        OV L 13, 19.1.2000., 12. lpp.

                     (3)
                  *
                        [Konstitucionālās prasības nav norādītas.] [Konstitucionālās prasības ir norādītas.]